Prostituut wen seksueleteistering-saakArgieffoto ŉ Prostituut van Nieu-Seeland het ŉ saak van seksuele teistering teen ŉ bordeeleienaar gewen. Die Hersieningstribunaal vir Menseregte het ŉ skadevergoedingseis van NZ$25 000 (ongeveer R225 000) aan dié 22-jarige vrou toegeken. Die bordeeleienaar het glo aan die vrou gesê hy kan doen wat hy wil met die vroue wat vir hom werk. Die ouer man het die vrou oor ŉ tydperk van drie maande afgekraak en vreesbevange gelaat totdat sy onveilig en depressief gevoel het en toe alkohol begin misbruik het, het die tribunaal Saterdag in sy uitslag bekend gemaak. “Sekswerkers is net so geregtig op beskerming teen seksuele teistering as diegene wat enige ander pos beklee,” aldus die uitspraak. “Die feit dat die persoon ŉ sekswerker is, beteken nie dat die persoon seksueel geteister mag word nie, veral nie deur die bestuurder of werkgewer by die bordeel nie.” Catherine Healy, nasionale koördineerder vir die Nieu-Seelandse Prostitute Kollektief, het aan Fairfax News gesê die besluit dui daarop dat dié land ŉ wêreldleier word in menseregte vir prostitute. Prostitusie is in 2003 in die land gewettig. “Dit is ŉ noemenswaardige beslissing, want dit sou nooit gebeur het as prostitusie nog onwettig was nie,” het Healy gesê. “Dit is ŉ bewys van die reuseverandering wat die bedryf ondergaan het.”